Občina Domžale, Oddelek za finance in gospodarstvo (v nadaljevanju: pristojni oddelek občinske uprave) v skladu s 6. in 7. členom Odloka o določitvi pogojev za prodajo blaga zunaj prodajaln v Občini Domžale (Uradni vestnik Občine Domžale, št. 11/09), objavlja

**JAVNI RAZPIS**

**ZA ZAKUP TRŽNEGA PROSTORA IN PRODAJO NA TRŽNEM PROSTORU**

**ZA LETO 2020**

**I. Predmet javnega razpisa**

Predmet javnega razpisa za zakup tržnega prostora in prodajo na tržnem prostoru za leto 2020 (v nadaljnjem besedilu: javni razpis) je zakup stojnic na tržnem prostoru v Domžalah za leto 2020.

Stojnice na tržnem prostoru, ki so predmet tega javnega razpisa, so odprte stojnice, označene z oznako od 1-o do 25-o in standardne zaprte stojnice, označene z oznako od 1-z do 12-z ter 16-z in 17-z.

Stojnice iz prejšnjega odstavka oddaja v zakup pristojni organ občinske uprave.

**II. Pogoji prijave**

Pristojni oddelek občinske uprave sklene z vložnikom, izbranim na podlagi postopka iz VI. točke tega javnega razpisa (v nadaljnjem besedilu: zakupnik), zakupno pogodbo. Predmet zakupne pogodbe je prodaja naslednjih vrst blaga:

1. vseh vrst kmetijskih pridelkov in sadja,
2. živil in pijač, za katere so izpolnjeni zdravstveno tehnični in higienski pogoji za prodajo zunaj prodajaln,
3. suhe robe,
4. izdelkov domače in umetnostne obrti,
5. cvetja, gozdnih sadežev,
6. raznih sadik,
7. izdelkov, ki so namenjeni promociji Občine Domžale,
8. sveč,
9. galanterije in pletenine lastne proizvodnje,
10. drugih izdelkov kulturnega, vzgojnega, etnološkega ali estetskega pomena, če zakupna mesta niso zasedena za prodajo blaga od točke a. do točke i.

Zakupniki so lahko trgovci, ki imajo lastno proizvodnjo, razen v primeru, da gre za prodajo ekoloških živil ali prodajo izdelkov navedenih pod točko j., ko ni potrebno, da ima trgovec lastno proizvodnjo.

Zakupniki so lahko tudi kmetovalci ali drugi posamezniki, če izpolnjujejo pogoje za prodajo na premičnih stojnicah v skladu z veljavnimi predpisi.

Na tržnem prostoru je preprodaja prepovedana.

Pristojni oddelek občinske uprave ne sklene zakupne pogodbe z vlagateljem, ki mu je bila v preteklih dveh letih odpovedana zakupna pogodba zaradi kršitve določil zakupne pogodbe ali Splošnih pogojev za prodajo na stojnicah v Domžalah.

**III. Zakupna cena in uporaba stojnic**

Zakupna cena za eno (1) **odprto stojnico** na tržnem prostoru **od torka do petka** znaša **8,00 evrov** na dan ter **15,00 evrov** na dan **ob sobotah**.

Zakupna cena za eno (1) **standardno zaprto stojnico** na tržnem prostoru znaša **128,00 evrov** na mesec. Za standardno zaprto stojnico na tržnem prostoru je možen samo mesečni zakup, zakupnik pa mora izvajati prodajo vsaj tri (3) dni na teden.

Zakupnik mora pred nastopom prodaje na tržnem prostoru poravnati celotno zakupnino.

Vložnik lahko z vlogo zaprosi za zakup največ dveh (2) stojnic na tržnem prostoru. Kadar pristojni oddelek občinske uprave odobri uporabo stojnic na tržnem prostoru skladno s pogoji, določenimi s točko b. naslednjega odstavka (izredna prodaja), lahko vlagatelj izjemoma zaprosi za zakup treh (3) ali več stojnic na tržnem prostoru, ob pogoju, da le-te niso že oddane v zakup.

Stojnice so v uporabi:

1. od torka do sobote med 8.00 in 17.00 uro. V času predprazničnih nakupov, v mesecu decembru, lahko zakupnik podaljša čas prodaje do 20.00 ure oziroma ga uskladi z odpiralnim časom ostalih prodajaln v mestu Domžale.
2. ob odobritvi pristojnega oddelka občinske uprave tudi pred določenimi prazniki ob nedeljah in ponedeljkih, in sicer:

* 8. marec (prodaja cvetja) – teden dni pred praznikom,
* 25. marec (prodaja cvetja) – teden dni pred praznikom,
* cvetna nedelja (prodaja oljčnih vejic, butaric) – teden dni pred praznikom,
* 1. november (prodaja cvetja in sveč) – teden dni pred praznikom,
* božič, novo leto (prodaja novoletnih okraskov, smrečic) – od 5. do 31. decembra.

**IV. Način prijave in potrebna dokazila**

Vložnik odda vlogo na obrazcu, ki je priloga k besedilu tega javnega razpisa. Obrazec lahko dobi v času uradnih ur na vložišču Občine Domžale, soba št. 4, Ljubljanska cesta 69, Domžale, ter na spletni strani Občine Domžale ([www.domzale.si](http://www.domzale.si)), pod rubriko Objave/Javni razpisi, naročila, objave/Javni razpis za zakup tržnega prostora in prodajo na tržnem prostoru za leto 2020.

Javni razpis je odprt do zasedbe oz. zakupa vseh stojnic na tržnem prostoru.

Vložnik mora k svoji vlogi priložiti naslednje priloge:

1. kmetovalec mora predložiti izpis iz registra kmetijskih gospodarstev za KMG-MID,
2. če gre za proizvode na podlagi dopolnilne dejavnosti na kmetiji, je potrebno predložiti dovoljenje pristojne upravne enote za opravljanje dopolnilne dejavnosti na kmetiji,
3. trgovec, ki ima lastno proizvodnjo in trgovec, ki prodaja ekološka živila ali izdelke kulturnega, vzgojnega, etnološkega ali estetskega pomena, mora predložiti uradno veljavno dokazilo o proizvajalcu izdelkov, ki jih želi prodajati (npr. dokazilo o vpisu dejavnosti v poslovni register),
4. izdelovalec izdelkov domače in umetnostne obrti mora predložiti Certifikat Obrtno-podjetniške zbornice Slovenije, s katerim potrdi, da je določen izdelek mogoče šteti in poimenovati kot predmet domače in umetnostne obrti,
5. drug posameznik mora predložiti uradno veljavno dokazilo, da sam izdeluje izdelke, ki jih želi prodajati (potrdilo o vpisu v seznam zavezancev, ki opravljajo osebno dopolnilno delo skladno z Zakonom o preprečevanju dela in zaposlovanja na črno),
6. vlagatelj, ki želi prodajati živila živalskega izvora (mleko, mlečni izdelki, jajca, čebelji pridelki in izdelki iz medu, mesni izdelki) mora predložiti tudi izpis iz registra živilskih obratov, ki ga izda pristojni območni urad Uprave Republike Slovenije za varno hrano, veterinarstvo in varstvo rastlin.

**V. Postopek izbire**

Pristojni oddelek občinske uprave pred obravnavo vsake prejete vloge preveri, ali je vsebinsko in postopkovno v skladu z določili tega javnega razpisa in Odloka o določitvi pogojev za prodajo blaga zunaj prodajaln v Občini Domžale. Pri obravnavi vlog in izbiri zakupnikov upošteva predvsem pestrost ponudbe.

V primeru, da pristojni oddelek občinske uprave prejme več vlog, kot pa je na voljo stojnic na tržnem prostoru, imajo prednost pri izboru tisti vložniki, ki ponujajo kmetijske pridelke lastne proizvodnje.

Z izbranimi zakupniki bodo sklenjene zakupne pogodbe za obdobje najdlje do 31. 12. 2020.

Sestavni del zakupne pogodbe so tudi Splošni pogoji za prodajo na stojnicah v Domžalah, št.: 0072-23/2012 z dne 9. 11. 2012.

**VI. Oddaja vloge**

Vložniki oddajo svoje vloge, skupaj s potrebnimi dokazili, osebno na vložišču Občine Domžale, soba št. 4, ali pošljejo po pošti na naslov: Občina Domžale, Ljubljanska cesta 69, 1230 Domžale, ali pošljejo po elektronski pošti na elektronski naslov: [vlozisce@domzale.si](mailto:vlozisce@domzale.si).

Za dodatne informacije v zvezi z javnim razpisom lahko pokličete na telefonsko številko: (0)1/ 72 14 251, oziroma se v času uradnih ur osebno oglasite v prostorih Občine Domžale, na Oddelku za finance in gospodarstvo, soba številka 73.

|  |  |
| --- | --- |
|  | **OBČINA DOMŽALE** |
|  | **Župan** |
|  | **Toni DRAGAR** |